**Cynllunio eich dyfodol**

**Gwariant Myfyrwyr**

**Lle’r ydych yn mynd i fyw?**

**Neuaddau preswyl ac opsiynau eraill**

Fel arfer mae gan fyfyrwyr yn eu blwyddyn gyntaf ddewis o fyw mewn llety pwrpasol i fyfyrwyr (neuaddau preswyl), rhannu gyda myfyrwyr eraill mewn llety rhent preifat, neu fyw gyda theulu lleol. Os ydych yn byw mewn complecs myfyrwyr, bydd gennych lawer o gyfleusterau fel mynediad i’r we, nwy, dŵr a thrydan, a gallwch efallai gael y rhan fwyaf o’ch prydau bwyd yn y neuadd. Mae hwn yn aml yn opsiwn da i fyfyriwr blwyddyn gyntaf oherwydd byddwch yn gallu cyfarfod â llawer iawn o fyfyrwyr newydd eraill ac mae’n amgylchedd diogel fel arfer. Mae rhannu tŷ yn golygu mwy o gyfrifoldeb dros dalu biliau a gofalu am yr eiddo. Bydd costau ychwanegol o ran biliau gwresogi, golau a choginio, a chostau eraill sy’n gysylltiedig â byw oddi cartref. Nid oes raid talu’r dreth gyngor ar dŷ neu uned hunangynhaliol lle mae ond myfyrwyr yn byw. Mae neuaddau preswyl wedi’u heithrio o’r dreth gyngor.

**Blaendal ar lety**

Fel arfer bydd angen i chi dalu blaendal – tua mis o rent – i sicrhau eich tŷ rhent. Bydd hwn fel arfer yn cael ei dalu’n ôl yn llawn, fel arfer ar ddiwedd y flwyddyn academaidd, os na achoswyd unrhyw ddifrod. Os achoswyd difrod i’r neuadd breswyl / tŷ rhent, neu i ddodrefn, ffitiadau etc, mae’n bosibl y bydd awdurdodau’r neuadd neu’r landlord yn cadw peth o’r blaendal yn ôl i dalu'r gost.

**Cyfleustodau**

Bydd nwy, trydan a dŵr wedi’u cynnwys mewn neuadd breswyl ond, yn achos llety rhent arall, bydd angen i chi dalu am y rhain ar wahân. Mae dulliau talu’n amrywio rhwng biliau chwarterol neu dalu drwy fesurydd yn ôl y tanwydd a ddefnyddir. Yn yr Alban, ni fyddwch yn gweld bil ar wahân am ddŵr oherwydd mae’n rhan o fil eich treth gyngor.

**Yswiriant cynnwys**

Gall ymddangos eich bod yn talu arian da am ddim byd, ond rhaid eich rhybuddio bod myfyrwyr weithiau’n cael eu gweld fel targed hawdd gan ladron. Cyfrifwch y gost o orfod ail-brynu pethau fel gliniadur, teledu neu chwaraewr MP3 o’r newydd, a chymharu hynny â chost yswiriant. Rhoddir mwy o fanylion am yswiriant yn y *Ffeil ffeithiau yswiriant.*

**Felly rydych wedi dod o hyd i rywle i fyw – ar beth arall y byddwch chi’n gwario eich arian?**

**Bwyd**

Mewn neuadd breswyl bydd rhai prydau bwyd yn cael eu darparu fel rhan o’r rhent ond mae’n debyg y bydd angen i chi dalu ar wahân am brydau eraill. Cofiwch na fydd ffreuturau prifysgol efallai ar agor ar y penwythnos a bydd angen i chi wneud trefniadau eraill.

Mae’r rhan fwyaf o brifysgolion yn rhoi dewis i chi o benderfynu rhwng cael pob pryd bwyd neu ddim ond gwely a brecwast. Felly penderfynwch ba opsiwn sydd orau i chi – nid oes pwynt talu am brydau nad ydych yn debygol o’u bwyta.

Wrth gwrs os ydych yn byw mewn tŷ neu fflat bydd angen i chi goginio eich prydau bwyd eich hun a phrynu negesau bob wythnos. Gallech feddwl am rannu'r coginio a’r costau â’ch cyd-fyfyrwyr.

**Hanfodion astudio**

Bydd angen yr holl lyfrau blwyddyn gyntaf hanfodol arnoch. Gallai prynu llyfrau ail law neu fenthyca o’r llyfrgell fod yn opsiwn. Cofiwch ystyried nwyddau papur a manion cyfrifiadurol hefyd, fel ‘cof bach’ neu fag gliniadur.

**Gofal personol**

Gallech feddwl bod gennych y rhan fwyaf o’r dillad hanfodol ar gyfer bod yn fyfyriwr, ond gallai fod adegau pryd y bydd angen eitemau ychwanegol arnoch. Ceisiwch brynu yn y siopau rhataf ac ymweld efallai â siopau elusen i chwilio am fargeinion. Cofiwch gynnwys costau golchi dillad yn eich cyllideb, a chwiliwch am y tŷ golchi lleol mwyaf fforddiadwy.

Chwiliwch am ddisgowntiau i fyfyrwyr yn y siop trin gwallt a chofiwch gynnwys costau shampŵ / sebon etc yn eich cyllideb.

**Ymuno mewn pethau**

Un o’r pethau gwych am brifysgolion a cholegau yw bod y cyfleusterau chwaraeon a hamdden fel arfer o ansawdd uchel. Efallai y bydd rhai mwy neu lai am ddim drwy eich aelodaeth o’r Undeb Myfyrwyr ond efallai y bydd angen talu ffi aelodaeth wythnosol neu flynyddol am gael defnyddio eraill, neu hyd yn oed yswiriant personol. Fel arfer bydd gennych ystod eang o wahanol gymdeithasau a chlybiau myfyrwyr, ac mae’n syniad da cadw ychydig o arian i ymuno â rhai sydd o ddiddordeb i chi - mae’n ffordd wych o wneud ffrindiau newydd.

**Symud o gwmpas**

Os ydych mewn dinas fawr ac mae eich llety’n bell o’r brifysgol, gall eich costau teithio dyddiol fod yn sylweddol. Gall teithio adref hefyd fod yn sylweddol a dylanwadu ar faint o weithiau y gallwch wneud hyn yn ystod y flwyddyn. Holwch i weld ba arbedion y gallech eu gwneud o brynu cerdyn teithio wythnosol neu dymhorol ar gyfer bysus a threnau. Hefyd, holwch am fanteision Cerdyn Rheilffordd i Fyfyrwyr. Yn yr Alban gallwch hawlio rhai costau teithio’n ôl drwy’r wefan SASS.

**Pethau eraill**

Mae’n ddoeth rhoi ychydig o arian wrth gefn ar gyfer argyfyngau ac amgylchiadau annisgwyl.

**Dolenni defnyddiol**

[**www.slc.co.uk**](http://www.slc.co.uk)

Y Cwmni Benthyciadau Myfyrwyr

www.nusonline.co.uk/info/money/

Gwybodaeth ariannol gan Undeb Cenedlaethol y Myfyrwyr.

[www.connexions-direct.com](http://www.connexions-direct.com)

Gwybodaeth a chanllawiau i bobl ifanc o Connexions, gan gynnwys adrannau ar arian a gyrfaoedd.

[www.direct.gov.uk/studentfinance](http://www.direct.gov.uk/studentfinance)

Gwybodaeth ariannol i fyfyrwyr yn Lloegr.

[www.student-support-saas.gov.uk](http://www.student-support-saas.gov.uk)

Gwybodaeth ariannol i fyfyrwyr yn yr Alban.

[www.studentfinancewales.co.uk](http://www.studentfinancewales.co.uk)

Gwybodaeth ariannol i fyfyrwyr yng Nghymru.

**Mae’r geiriau mewn coch i’w cael yn yr eirfa: moneysense.natwest.com/schools/students/glossary**

**I fynd i’r wefan MoneySense for Schools ewch i: natwest.com/moneysenseforschools**